CELEX: 62010CA0461
Language: hu
Date: 2012-04-19 00:00:00
Title: C-461/10. sz. ügy: A Bíróság (harmadik tanács) 2012. április 19-i ítélete (a Högsta domstolen (Svédország) előzetes döntéshozatal iránti kérelme) — Bonnier Audio AB, Earbooks AB, Norstedts Förlagsgrupp AB, Piratförlaget AB, Storyside AB kontra Perfect Communication Sweden AB (Szerzői jog és szomszédos jogok — Internetes adatfeldolgozás — Kizárólagos jog megsértése — Az internetszolgáltató által biztosított IP-címről FTP-szerver segítségével az interneten hozzáférhetővé tett hangoskönyvek — Az IP-címet használó személy nevének és címének közlése céljából az internetszolgáltatóhoz intézett meghagyás)

9.6.2012   
            
            
               HU
            
            
               Az Európai Unió Hivatalos Lapja
            
            
               C 165/4
            
         A Bíróság (harmadik tanács) 2012. április 19-i ítélete (a Högsta domstolen (Svédország) előzetes döntéshozatal iránti kérelme) — Bonnier Audio AB, Earbooks AB, Norstedts Förlagsgrupp AB, Piratförlaget AB, Storyside AB kontra Perfect Communication Sweden AB
   (C-461/10. sz. ügy) (1)
   
   (Szerzői jog és szomszédos jogok - Internetes adatfeldolgozás - Kizárólagos jog megsértése - Az internetszolgáltató által biztosított IP-címről FTP-szerver segítségével az interneten hozzáférhetővé tett hangoskönyvek - Az IP-címet használó személy nevének és címének közlése céljából az internetszolgáltatóhoz intézett meghagyás)
   2012/C 165/07
   Az eljárás nyelve: svéd
   
      A kérdést előterjesztő bíróság
   
   Högsta domstolen
   
      Az alapeljárás felei
   
   
      Felperesek: Bonnier Audio AB, Earbooks AB, Norstedts Förlagsgrupp AB, Piratförlaget AB, Storyside AB
   
      Alperes: Perfect Communication Sweden AB
   
      Tárgy
   
   Előzetes döntéshozatal iránti kérelem — Högsta domstolen — A nyilvános hírközlő hálózatok szolgáltatása keretében előállított vagy feldolgozott adatok megőrzéséről és a 2002/58/EK irányelv módosításáról szóló, 2006. március 15-i 2006/24/EK európai parlamenti és tanácsi irányelv (adatmegőrzési irányelv) (HL L 105., 54. o.; helyesbítés: HL L 50., 2009.2.21., 52. o.) és a szellemi tulajdonjogok érvényesítéséről szóló, 2004. április 29-i 2004/48/EK európai parlamenti és tanácsi irányelv (HL L 157., 45. o.; magyar nyelvű különkiadás 17. fejezet, 2. kötet, 32. o.) értelmezése — Szellemi tulajdon — Hangoskönyvek nyilvánosság számára hozzáférhetővé tételének kizárólagos jogával rendelkező könyvkiadók — Ezen jogot ért állítólagos sérelem, amennyiben az említett hangoskönyveket valaki az interneten, egy fájlmegosztó programon, az FTP (fájl átviteli protokoll) szerveren keresztül a nyilvánosság számára hozzáférhetővé [közkinccsé] tette — IP cím megadásával internethozzáférést biztosító internetszolgáltató részére kibocsátott végzés, amely arra kötelezi őt, hogy a szerzői jog jogosultjával közölje azon használóként regisztrált személyek nevét és címét, akik egy adott IP címet egy bizonyos időtartam alatt használtak.
   
      Rendelkező rész
   
   A nyilvánosan elérhető elektronikus hírközlési szolgáltatások nyújtása, illetve a nyilvános hírközlő hálózatok szolgáltatása keretében előállított vagy feldolgozott adatok megőrzéséről és a 2002/58/EK irányelv módosításáról szóló, 2006. március 15-i 2006/24/EK európai parlamenti és tanácsi irányelvet úgy kell értelmezni, hogy azzal nem ellentétes a szellemi tulajdonjogok érvényesítéséről szóló, 2004. április 29-i 2004/48/EK európai parlamenti és tanácsi irányelv 8. cikke alapján meghozott nemzeti jogszabály alkalmazása, amely lehetővé teszi, hogy egy adott internet-előfizető vagy internethasználó azonosítása érdekében arra kötelezzék az internet-hozzáférést biztosító szolgáltatót, hogy a szerzői jog jogosultjának vagy ez utóbbi jogutódjának tájékoztatást adjon arról az előfizetőről, akinek a szolgáltató egy adott IP-címet (internetprotokoll) biztosított, amely címről állítólag a jogsértést elkövették, mivel ez a jogszabály nem tartozik a 2006/24 irányelv tárgyi hatálya alá.
   Az alapeljárásban nincs jelentősége annak a ténynek, hogy az érintett tagállam még nem ültette át a 2006/24 irányelvet, annak ellenére, hogy annak határideje már lejárt.
   Az elektronikus hírközlési ágazatban a személyes adatok kezeléséről, feldolgozásáról és a magánélet védelméről szóló, 2002. július 12-i 2002/58/EK európai parlamenti és tanácsi irányelvet és a 2004/48 irányelvet úgy kell értelmezni, hogy azokkal nem ellentétes az alapeljárásban előfordulóhoz hasonló nemzeti jogszabály, amennyiben az a kereshetőségi joggal rendelkező személy által előterjesztett személyes adatok közlésére vonatkozó meghagyás iránti kérelem tárgyában eljáró nemzeti bíróság számára lehetővé teszi, hogy az egyes esetek körülményei alapján és az arányosság elvéből eredő követelmények megfelelő figyelembevételével mérlegelje az ellentétes érdekeket.
   
      (1)  HL C 317., 2010.11.20.